OpenLLM-France/wikimedia huggingface dataset:
# Celoma

El celoma és una cavitat secundària d'origen mesodèrmic, limitada per l'epiteli (a diferència del pseudoceloma), i que conté un líquid a l'interior.

## Classificació dels animals segons la presència de celoma

Un animal triblàstic en el qual no es forma el celoma, rep el nom d'animal acelomat. Existeixen animals amb una cavitat corporal similar al celoma quant a funció però no embriològicament, ja que no és d'origen mesodèrmic; aquests animals es denominen pseudocelomats. Els animals triblàstics que posseeixen celoma es denominen celomats. L'existència del celoma va possibilitar l'evolució i diversificació dels grans grups animals: artròpodes, vertebrats i mol·luscs, gràcies al fet que la compartimentació corporal va ajudar que els diferents sistemes i òrgans del cos tinguessin una millor divisió de tasques, amb la seva consegüent especialització.

## Significat funcional

L'adquisició d'una cavitat celòmica es considera de vital importància per a la posterior evolució de l'organització corporal dels metazous. Això és degut al fet que el celoma permet explotar al màxim les possibilitats funcionals d'una cavitat corporal plena de líquid, algunes de les quals apareixien ja l'organització pseudocelomada. Entre tals funcions cap ressaltar les següents:
* El líquid celòmic actua com un sistema de transport entre la paret del cos i la del tub digestiu, facilitant la distribució dels nutrients, metabòlits i gasos respiratoris i podent emmagatzemar temporalment els productes de deixalla.
* Aquest sistema de transport té avantatges evidents sobre el transport per difusió pròpia dels acelomats. Com a conseqüència de la major eficàcia fisiològica del cos pot augmentar de grandària, amb les implicacions evolutives que això suposa: millor homeòstasi i independència de l'ambient, diversificació de les fonts disponibles d'aliment, etc.
* La cavitat plena de líquid confereix independència als òrgans, afavorint processos fisiològics tan bàsics com el batec independent del cor o la producció, en organismes vermiformes, d'ones peristàltiques inverses a la paret del cos i del tub digestiu, que conta en els celomats amb una musculatura pròpia.
* A l'haver un espai comú que recull i fa circular els productes del metabolisme, les estructures repetides, que en els acelomats eren abastides per difusió, poden ara concentrar-se en un o dos òrgans més eficaços i complexos.
* El líquid celomàtic pot actuar a manera d'un esquelet hidroestàtic intern.

## Referències

* ↑ Díaz i Santos, 1998, p. 115.

## Bibliografia

* Díaz, J.; Santos, T. Zoología: Aproximación evolutiva a la diversidad y organización de los animales (en castellà). Editorial Síntesis, 1998. ISBN 84-7738-591-2.
# Coll de les Falgueres

El Coll de les Falgueres és una collada situada a 1.132,7 m alt del límit dels termes comunal de la Menera, de la comarca del Vallespir, a la Catalunya del Nord, i municipal d'Albanyà, de la de l'Alt Empordà, però dins de l'antic terme de Bassegoda, pertanyent a la Garrotxa.
És a l'extrem sud-oriental del terme de la Menera, al sud-oest del Coll del Llistonar i del Coll del Perer.
En aquest coll hi ha la fita transfronterera número 522. És una fita col·locada damunt d'una elevació de 10 metres a l'oest del camí.

## Referències

* ↑ El Coll de les Falgueres en els ortofotomapes de l'IGN
* ↑ «Mojones de los Pirineos.com». info@mojonesdelospirineos.com. [Consulta: 5 agost 2016].

## Enllaços externs

* Pàgina web dedicada a les fites frontereres
# Estadi Ciutat de Nairobi

L'Estadi Ciutat de Nairobi o Nairobi City Stadium és un estadi esportiu de la ciutat de Nairobi, a Kenya.
L'estadi fou conegut amb el nom Estadi Africà (African Stadium), i més tard Estadi Donholm Road i Estadi Jogoo Road quan Kenya esdevingué independent el 1963, abans d'adoptar el nom actual. Fou el principal estadi de Nairobi fins als anys vuitanta, quan es construí l'Estadi Nacional Nyayo i el Moi International Sports Centre.
És la seu de clubs com Gor Mahia FC, Kariobangi Sharks FC, Kenya Commercial Bank SC o Mahakama FC. La seva capacitat és per a 15.000 espectadors.
Pel que fa a l'atletisme, en aquest estadi s'hi va disputar el meeting internacional Jomo Kenyatta l'any 1979, amb la participació d'atletes com Edwin Moses, Alberto Salazar i Henry Rono.

## Referències

* ↑ Daily Nation, 21 November 2007: Fifa rolls out multimillion stadium project
* ↑ «Informació i Foto». soccerway.com. [Consulta: 1r febrer 2022].
* ↑ Daily Nation, 29 April 2007: Okeyo elected to top athletics post in Senegal
# Banu Ghubrin

Els Banu Ghubrin foren una fracció dels amazics zawawa que vivien a la part oriental de Cabília a Algèria. Encara els seus descendents viuen en aquesta regió (els Ait Ghobri). Els seus personatges més notables foren:
* Abu l-Abbas Ahmad ibn Abd Allah Ghubrini (1246-1304) funcionari hàfsida autor d'una biografia de personatges de Bugia.
* Abu Mahdi Isa Ghubrini, cadi de Tunis, mort vers 1410.

## Bibliografia

* Ibn Khaldun, Berbères.
# Saxo Grammaticus

Saxo Grammaticus (nascut entre 1150 i 1157-mort a principis del segle xiii) és un clergue autor de la primera història de Dinamarca coneguda i un dels historiadors més destacats de l'Edat Mitjana europea. Nascut probablement a l'illa de Sjælland, va rebre una educació clàssica (probablement va anar a una universitat) i va entrar al servei del bisbe de Lund, Absalon, a qui va acompanyar en diverses campanyes militars. La seva monumental Gesta Danorum, en setze volums, va ser un encàrrec d'aquest senyor feudal. Narra les gestes heroiques dels danesos seguint el model de l'èpica clàssica, especialment l'Eneida de Virgili, amb un llatí força ornamentat que va ser imitat pels humanistes, que van imprimir i difondre la seva obra. Inclou la història que va inspirar parcialment Hamlet, de Shakespeare.

## Referències

* 1 2 3 Elton, 2013, Life of Saxo.
* ↑ «Saxo Grammaticus». Britannica, 2008. [Consulta: 4 novembre 2017].
* 1 2 Elton, 2013, Saxo's position.

## Bibliografia

* Elton, Oliver. «Introduction». A: The Danish History, Books I-IX. Project Gutenberg, 2013.
# Swagger

Swagger és un conjunt d'eines de programari de codi obert per a dissenyar, construir, documentar i utilitzar serveis web RESTful. Va ser desenvolupat per SmatBear Software i inclou documentació automatitzada, generació de codi i generació de casos de prova.
# Al-Hadath

Al-Hàdath al-Hamrà (àrab: الحدث الحمراء, al-Ḥadaṯ al-Ḥamrāʾ, literalment ‘al-Hàdath la Roja’) fou una antiga població a la província d'Awàssim, anomenada pels grecs Adata. Estava situada al peu de les muntanyes del Taure, propera a tres llacs i al curs superior del riu Ak Su afluent del Djayhan. Era un lloc de frontera entre àrabs i romans d'Orient, situada entre Malatya i Maraix, al pas de muntanya que portava cap a Elbistan. Estava protegida per una fortalesa a un turó, anomenada al-Uhaydib. Al nord-oest, a les muntanyes Nuruhak Dagh i havia el congost d'al-Hàdath, on es van lliurar diversos combats entre àrabs i romans d'Orient; els àrabs el van anomenar més tard Darb as-Salama per intentar canviar la mala sort que sembla estava associada al nom inicial. La població d'al-Hàdath va rebre generalment el nom d'al-Hàdath al-Hamrà per diferenciar-la d'al-Hàdath az-Zuqaq, a la zona del desert de Palmira.
Al-Hàdath fou ocupada per primer cop en temps del califa Úmar pel general Habib ibn Màslama que servia aleshores a les ordes del general Iyad ibn Ghanm. Fou una de les bases d'al-Thughur pels atacs de les forces del califat a territori romà d'Orient. Vers el 749 o 750 els romans d'Orient van recuperar la ciutat i fortalesa però la devien perdre uns anys després; el 778 el general Miquel Lacanodrac la va devastar i el califa al-Mahdí la va fer reconstruir dos anys després i rebatejada com al-Mahdiyya o al-Muhammadiyya. Mussa al-Hadi la va repoblar amb gent dels pobles de la regió però els atacs romans d'Orient i el clima no eren favorables al tipus de construcció de fusta i va acabar cremada pels romans d'Orient (els armenis i turcs l'anomenen Göynük que vol dir ‘cremada’). Harun ar-Raixid la va fer reconstruir i la va fortificar; una guarnició important estava estacionada a la fortalesa en el seu regnat igual que a altres fortaleses de la regió. El 947 fou ocupada per Lleó Focas, fill de Bardes Focas, que va arrasar les fortificacions. L'hamdànida Sayf-ad-Dawla la va reconquerir i reconstruir el 954, però els romans d'Orient la van recuperar el 957 i fou altre cop arrasada. Va restar romana d'Orient i després armènia fins al 1150 quan fou ocupada pel seljúcida Massud ibn Kilij Arslan, però va retornar als armenis que la van perdre definitivament el 1272 a mans de Bàybars I, sultà mameluc. Llavors estava poblada per kurds que l'anomenaven Alhan, i era lloc de pastar els ramats. El 1436 va servir de base per l'atac del mameluc Barsbay contra Dhu l-Kadr.
Les seves ruïnes al districte de Gölbaşı, a la província d'Adıyaman, a Turquia, al sud del llac d'al-Hadath, van ser descrites el 1950 per R. Hartmann que les va identificar. Anteriorment es pensava que estava situada a Inekli, al nord del llac.

## Referències

* ↑ El-Cheikh, Nadia Maria. Byzantium viewed by the Arabs (en anglès). Harvard Center of Middle Eastern Studies, 2004, p. 83-84. ISBN 978-0-932885-30-2.

## Bibliografia

* R. Hartmann, Al-Hadath al-Hamra, 1950
* Enciclopèdia de l'Islam en línia
# Casino Teatre Ceretà

El Casino Teatre Ceretà és una obra eclèctica de Puigcerdà (Baixa Cerdanya) inclosa a l'Inventari del Patrimoni Arquitectònic de Catalunya.

## Descripció

Edifici de planta baixa i sota-coberta, fent cantonada, amb dues façanes i portades d'accés. La façana principal, corresponent al teatre està composta per tres cossos, el central dels quals té una alçada superior que correspon a l'espai interior del teatre. L'accés és a través d'una escalinata, amb tres portalades, pilastres adossades i escuts al·legòrics al món del teatre. Presenta un frontó superior amb gran obertura d'arc rebaixat.
A la portada corresponent a la façana de la Rambla de Josep M. Martí també s'hi accedeix a través d'una escalinata i correspon a l'entrada al "Bingo" i al cafè. En l'angle que vertebra les dues parts de l'edifici hi ha una glorieta amb semicúpula sostinguda per dues columnes de ferro. Coberta general amb pissarra amb important ràfec sostingut amb mènsules ornamentades.

## Història

El Casino Ceretà és la seu de l'associació del mateix nom fundada el 6 d'octubre de 1879. El primer edifici social edificat en aquests terrenys fou el construït amb plànols del mestre d'obres Calixte Freixa i Pla. Les façanes foren obra de Pau Montellà sota disseny de Ramon i Juli Borell essent inaugurat l'1 de gener de 1893. Aquest edifici resultà destruït per un incendi el 31 de juliol de 1904. Tot seguit s'efectuà l'actual edificació d'acord amb els plànols executats per l'arquitecte Josep Domènec i Estapà.

## Referències

* 1 2 3 «Casino Teatre Ceretà». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 12 febrer 2019].
* ↑ «Casino Ceretà». institutdelteatre.cat. [Consulta: 25 juny 2021].
# Skoródnoie (Kursk)

* Per a altres significats, vegeu «Skoródnoie».
Skoródnoie (en rus: Скородное) és un poble de l'óblast de Kursk, a Rússia, segons el cens del 2010 tenia 476 habitants.

## Referències

* ↑ «Климат Курской области». trasa.ru. [Consulta: 30 maig 2021].
* ↑ «о.п. 25 км». railwayz.info. [Consulta: 30 maig 2021].
* ↑ «Постановление Администрации Курской области от 28.07.2006 N 76 (ред. от 16.09.2020) "Об утверждении Перечня автомобильных дорог общего пользования регионального и межмуниципального значения Курской области" (дата сохранения: 23.01.2021)». openstreetmap.org. [Consulta: 30 maig 2021].
# Skorovka

Skorovka - Скоровка (rus) - és un poble (un khútor) de l'óblast de Bélgorod, a Rússia. El 2010 tenia 44 habitants. Pertany al districte (raion) de Prókhorovka.

## Referències

* ↑ «Схема территориального планирования Белгородской области». Федеральная государственная информационная система территориального планирования (ФГИС ТП).
* ↑ «Avdeyevka» (en anglès). GeoNames. Arxivat de l'original el 2022-02-04. [Consulta: 4 febrer 2022].
* ↑ Бобов А. Начало заселения района / А. Бобов //Истоки. – 2001. – 10 янв.
* ↑ Koriakov, I. B. «База данных «Этно-языковой состав населённых пунктов России»». Arxivat de l'original el 2021-10-05. [Consulta: 4 febrer 2022].
# Song (estat)

'Song (xinès: 宋) va ser un estat durant la dinastia Zhou de l'antiga Xina, amb capital a Shangqiu.
L'estat es va fundar poc després que el rei Wu de Zhou conquerís la dinastia Shang per establir la dinastia Zhou l'any 1046 aC a la batalla de Muye.
L'any 701 aC el matrimoni entre la dama Yong de Song i el duc Zhuang de Zheng, i la captura de Zhai Zhong, va donar poder a Song per manipular l'administració de Zheng. El Duc Xiang de Song, que va regnar del 651 aC al 637 aC. fou considerat un dels cinc hegemons, però no va poder mantenir aquest paper i va caure davant les tropes de Chu.
L'any 355 aC, Dai Ticheng, parent llunyà de la línia reial governant i una vegada ministre del duc Huan II, va aconseguir usurpar el tron. L'any 328 aC, Dai Yan, un germà petit de Ticheng, va prendre el tron i es va declarar rei Kang de Song, i Ticheng va ser assassinat o exiliat. El rei era ambiciós i havia aconseguit vèncer les tropes de Chu, Wei i Qi i annexionar Teng, però el regne va ser conquerit per l'estat de Qi l'any 286 aC, amb tropes de Chu i Wei servint en nom de Qi. Qin, que havia estat un aliat de Song, es va negar a intervenir per raons estratègiques i diplomàtiques després de ser convençut per Su Dai de Wei. Les prediccions de Su es van demostrar correctes i Qin es va beneficiar de la caiguda del seu antic aliat. Tradicionalment es considera que Confuci era descendent d'un noble Song que es va traslladar a l'estat de Lu.

## Referències

* ↑ Ta Chʻeng, Great Perfection – Religion and Ethnicity in a Chinese Millennial Kingdom (en anglès). University of Hawaii Press, 1998, p. 19–22. ISBN 0-8248-1800-8.
* ↑ R. Little, S. Kaufman, W. Wohlforth. Balance of Power in World History (en anglès). Palgrave Macmillan UK, 2007, p. 139. ISBN 9780230591684.
# Springfield (Massachusetts)

Springfield és una ciutat de Massachusetts. En el cens de l'any 2000 tenia 152.082 habitants. És la tercera ciutat més gran de Massachusetts i la quarta més gran de Nova Anglaterra (després de Boston, Providence i Worcester). És la primera i més gran ciutat dels Estats Units anomenada Springfield. És la llar del Basketball Hall of Fame i de l'equip d'hoquei sobre gel dels Springfield Falcons. Va ser la llar de Theodor Seuss Geisel, més conegut com a Dr. Seuss, i el lloc de naixença del bàsquet, inventat per James Naismith a l'YMCA.

## Agermanaments

* Callosa de Segura, Alacant.
* Takikawa, subprefectura de Sorachi, Hokkaido.

## Persones il·lustres

* Bertram Forer, psicòleg.
* Charles Goodyear
* Richard Heck, premi Nobel el 2010
* James McNeill Whistler
* Theodor Seuss Geisel
* Rachel Fuller Brown (1898 - 1980), química codescobridora de la nistatina

## Referències

* ↑ «Archived copy». Arxivat de l'original el 2013-05-21. [Consulta: 4 abril 2012].

## Enllaços externs

* http://www.springfieldcityhall.com/COS/
* http://www.myzipcodemap.com/city-zipcode.php?city=SPRINGFIELD&state=MA
* http://www.valleyadvocate.com/
* http://www.hartfordspringfield.com/
* http://www.jlgs.org/
# Stefania breweri

Stefania breweri és una espècie de granota que es troba a Veneçuela.

## Referències

* Stuart, S.N. 2006. Stefania breweri. Llista Vermella d'Espècies Amenaçades de la UICN 2006. Consulta: 8 de gener de 2008.
# Solidity

Solidity, en ciència de la computació, és un llenguatge de programació dinàmic d'alt nivell adreçat a escriure contractes intel·ligents sobre plataformes de xarxa blockchain. Solidity va ser desenvolupat per Gavin Wood, Christian Reitwiessner, Alex Beregszaszi, Yoichi Hirai i diversos col·laboradors del programari Ethereum.

## Descripció

* Solidity s'executa damunt la màquina virtual anomenada Ethereum Virtual Machine (EVM).
* Solidity es compila a bytecode i llavors s'executa damunt EVM.
* Solidity està dissenyat amb sintaxi similar a ECMAScript.
Example d'un programa en llenguatge Solidity :

## Referències

* ↑ «Solidity — Solidity 0.4.18 documentation» (en anglès). https://solidity.readthedocs.io.+[Consulta: 6 octubre 2017].
* ↑ «Ethereum Project». https://ethereum.org/, 06-10-2017.
* ↑ Ethereum.Builders. «Solidity Tutorials | Ethereum Builder's Guide» (en anglès). https://ethereumbuilders.gitbooks.io.+[Consulta: 6 octubre 2017].
* ↑ «Learn Solidity in Y Minutes» (en anglès). https://learnxinyminutes.com.+[Consulta: 6 octubre 2017].
* ↑ «Blockchain 2.0 : from bitcoins to smart contracts» (en anglès). https://www.slideshare.net.+[Consulta: 6 octubre 2017].

## Vegeu també

* Xarxa Blockchain
# Sutee Kunavichayanont

Sutee Kunavichayanont (1965 Bangkok, Tailàndia) és un artista tailandès, que fa servir tota mena d'elements com a eina per analitzar els canvis en l'àmbit social, econòmic i polític que estan afectant el seu país des de la dècada de 1990. Les seves instal·lacions busquen la participació del públic i l'anàlisi dels propis sistemes de valors. Actualment és professor al Departament de Teoria de l'Art a la Universitat Silpakorn de Bangkok.
Algunes de les seves obres més reconegudes són una versió en làtex inflable dels símbols nacionals de Tailàndia - el búfal, el tigre i l'elefant. Altres de les seves produccions prenent com a base l'artesania local i rural o d'altres elements tradicionals, buscant una exploració irònica de la història i la cultura locals.

## Exposicions rellevants

Ha realitzat diverses exposicions pel sud-est asiàtic, principalment a Tailàndia, Corea, Austràlia i Japó. Al món occidental, la seva obra s'ha vist a països com el Regne Unit, els Països Baixos i els Estats Units. A Barcelona va exposar obra durant l'exposició You are not alone celebrada el 2011 a la Fundació Joan Miró.

## Referències

* ↑ «Biografia a ArtBangkok». Arxivat de l'original el 2012-11-17. [Consulta: 5 juny 2011].
* ↑ «Exposició You are not alone». Arxivat de l'original el 2016-03-03. [Consulta: 5 juny 2011].
* ↑ «Una exposició convida a reflexionar sobre l'estigmatització de la sida a la Fundació Miró». 3cat24.cat, 30-06-2011. [Consulta: 3 juliol 2011].

## Enllaços externs

* Vídeo d'una exposició
# Stephen Obayan Sunday

Stephen Sunday Obayan, més conegut com a Sunny, és un futbolista amb doble nacionalitat espanyola i nigeriana. Nascut el 17 de setembre de 1988 a Lagos (Nigèria) encara que es va nacionalitzar espanyol el febrer de 2007.

## Biografia

Stephen Sunday al seu país natal (Nigèria) ja practicava el futbol en distints equips locals com FC Ebedei i Bebès Jegede, fins que va emprendre un viatge a Europa on suposadament l'esperaria un compatriota agent de futbolistes. Sunny arribà a Paris on es trobà sol i quasi sense notícies d'aquell representant que desaparegué, així doncs, va decidir traslladar-se a Espanya on hi vivien dos amics seus. Una vegada en territori espanyol, ingressa en una selecció nigeriana d'immigrants i comença a destacar als amistosos jugats. En un d'ells, Rodrigo Fernández, del Polideportivo Ejido, en veure'l jugar recomana immediatament la seva contractació pel club. Després de jugar al filial del Poli Ejido puja ràpidament al primer equip on també deixa constància de la seva validesa. Una volta aconseguida la nacionalització fou convocat per la selecció espanyola sub-19, a més de la sub-20, amb la qual disputà el Mundial de Canada en dita categoria.
L'estiu de 2007 firma pel València CF un contracte de 6 temporades, on no dona el rendiment esperat i se'l cedeix a CA Osasuna i Betis. La temporada 2010/2011 no se li va trobar equip, i va estar entrenant apartat a la ciutat esportiva de Paterna fins a gener, quan se'l va cedir al CD Numancia. El 2010 va debutar amb la selecció absoluta de Nigèria.

### Participacions en Copes del Món

| Mundial | Any | Lloc | Resultat |
| Mundial Sub-20 | 2007 | Canadà | ¼ de final |

## Títols de clubs
### Campionats nacionals

| Títol | Club | País | Any |
| Copa del Rei | València CF | | 2008 |

## Referències

* ↑ Sunny, primer refuerzo invernal del Numancia (castellà)

## Enllaços externs

* «Perfil i estadístiques de Sunny» (en alemany). transfermarkt.de. [Consulta: 15 abril 2011].
# Sezzadio

Sezzadio, (Tsé en piemontès) és un municipi situat al territori de la província d'Alessandria, a la regió del Piemont (Itàlia).
Limita amb els municipis de Carpeneto, Cassine, Castelnuovo Bormida, Castelspina, Gamalero, Montaldo Bormida, Predosa i Rivalta Bormida.
Pertany al municipi la frazione de Boschi.

## Galeria fotogràfica

* Església parroquial
* Ajuntament
# Sezze

Sezze és un municipi italià, situat a la regió de Laci i a la província de Latina. L'any 2008 tenia 23.852 habitants.

## Història

Durant l'època romana s'anomenava Sètia (en llatí: Setia, en grec antic: Σητία), i se situava als contraforts de la banda sud de les muntanyes dels volscs entre Norba i Privernum. És probable que inicialment fos una ciutat dels llatins que Dionís d'Halicarnàs inclou dins de les 30 ciutat de la primera Lliga Llatina, però després va passar a mans dels volscs.
No se'n fa menció fins a l'any 392 aC, quan els romans hi van establir una colònia que uns anys després va ser reforçada per un nou cos de colons. En aquest moment era el punt més avançat del domini dels romans en aquella direcció i tocava al territori dels privernats (privernates, de Privernum), un poble encara poderós, amb el qual els colons es van haver d'enfrontar. Van saquejar Sètia i també Norba, però els privernats van ser derrotats poc després pels romans, que els van castigar severament, i des de llavors Sètia va tenir tranquil·litat, però pocs anys després, el 340 aC, la ciutat va ser una de les capdavanteres a la guerra llatina, i el seu cap, Luci Anni va ser un dels dirigents dels llatins.
Després de la guerra va ser una colònia llatina i una de les que durant la Segona Guerra Púnica es va declarar incapacitada per pagar els tributs i proveir els subministraments de gra i homes deguts a Roma. Per això va ser castigada al final de la guerra i se li van imposar taxes especials. Els ostatges cartaginesos entregats després de la guerra es van situar en aquesta ciutat per la seva forta posició i una mica apartada.
L'any 189 aC va ser el centre d'una revolta d'esclaus, reprimida amb energia pel pretor Luci Corneli Mèrula. Després no torna a ser esmentada fins a la guerra civil entre Mari i Sul·la quan aquest darrer la va ocupar després d'un setge l'any 82 aC.
Durant la República i i després, durant l'Imperi va ser un municipi important, i era coneguda pels seus vins que Marc Valeri Marcial i Juvenal esmenten com dels més apreciats. Segons Plini el Vell, va ser l'emperador August qui els va posar de moda. El Liber Coloniarum diu que Sètia va rebre una colònia sota el triumvirat i probablement va portar el títol de colònia però Plini el Vell no ho menciona ni apareix a cap inscripció.
D'aquesta època en queden algunes restes bàsicament les muralles i restes d'un amfiteatre.

## Referències

* ↑ «Sezze». Enciclopedia Treccani. [Consulta: 17 juny 2023].
* ↑ Smith, William (ed.). «Setia». Dictionary of Greek and Roman Geography (1854). [Consulta: 25 agost 2022].